CELEX: 62015TN0506
Language: sl
Date: 2015-08-29 00:00:00
Title: Zadeva T-506/15: Tožba, vložena 29. avgusta 2015 – Helenska republika/Evropska komisija

9.11.2015   
            
            
               SL
            
            
               Uradni list Evropske unije
            
            
               C 371/28
            
         Tožba, vložena 29. avgusta 2015 – Helenska republika/Evropska komisija
   (Zadeva T-506/15)
   (2015/C 371/31)
   Jezik postopka: grščina
   
      Stranki
   
   
      Tožeča stranka: Helenska republika (zastopniki: G. Kanellopoulos, E. Leftheriotou, O. Tsirkinidou in A.-E Vasilopoulou)
   
      Tožena stranka: Evropska komisija
   
      Predloga
   
   Tožeča stranka Splošnemu sodišču predlaga, naj:
   
               —
            
            
               razglasi ničnost Izvedbenega sklepa Komisije (EU) 2015/1119 z dne 22. junija 2015 o izključitvi nekaterih odhodkov držav članic iz naslova Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) iz financiranja Evropske unije [notificiranega pod dokumentarno številko C(2015) 4076] (1) v delu, v katerem so iz financiranja Evropske unije izključeni odhodki, nastali v okviru ločenih neposrednih pomoči za leta zahtevkov 2009, 2010 in 2011 in v okviru navzkrižne skladnosti za zahtevke iz leta 2011, in ker v njem ni bilo določeno vračilo zneska v višini 1 0 4 60  620,42 EUR Helenski republiki na podlagi sodbe Splošnega sodišča Helenska republika/Evropska komisija (T-632/11, EU:T:2014:934) z dne 6. novembra 2014, v skladu s tem, kar je bilo navedeno v tožbi glede dejanskega stanja in tožbenih razlogov za razglasitev ničnosti; in
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja šest tožbenih razlogov.
   Natančneje, Helenska republika glede finančnega popravka, naloženega v okviru sheme ločenih neposrednih pomoči, navaja štiri tožbene razloge za razglasitev ničnosti.
   
               1.
            
            
               Prvi tožbeni razlog za razglasitev ničnosti je naveden v zvezi s 25-odstotnim finančnim popravkom, naloženim zaradi pomanjkljivosti pri opredelitvi in pregledu trajnih pašnikov za leta 2009, 2010 in 2011, in se nanaša na napačno razlago in uporabo člena 2(2) Uredbe št. 796/2004 (2) [in člen 2(c) Uredbe št. 1120/2009 (3)].
            
         
               2.
            
            
               Drugi tožbeni razlog za razglasitev ničnosti je prav tako naveden v zvezi s 25-odstotnim finančnim popravkom, naloženim zaradi pomanjkljivosti pri opredelitvi in pregledu trajnih pašnikov za leta 2009, 2010 in 2011, in se nanaša na napačno razlago in uporabo smernic v zvezi s pogoji za zavezanost glede 25-odstotnega finančnega popravka, na neobstoj obrazložitve, na neupoštevanje omejitev diskrecijske pravice Komisije in na kršitev načela sorazmernosti.
            
         
               3.
            
            
               Tretji tožbeni razlog za razglasitev ničnosti je naveden v zvezi s 5-odstotnim finančnim popravkom, naloženim zaradi pomanjkljivosti v zvezi s sistemom za identifikacijo kmetijskih zemljišč (LPIS) v prvem letu uporabe (2009), in se nanaša na napačno razlago in uporabo smernic, na neupoštevanje omejitev diskrecijske pravice Komisije in na kršitev načela sorazmernosti.
            
         
               4.
            
            
               Četrti tožbeni razlog za razglasitev ničnosti je naveden v zvezi s finančnimi popravki, naloženimi zaradi pomanjkljivosti pri pregledih na kraju samem, in, natančneje, v zvezi z 2-odstotnim popravkom, naloženim zaradi neučinkovite analize tveganja za leto zahtevka 2010, ter se nanaša na napačno razlago in uporabo člena 31(2) Uredbe št. 1122/2009 (4) in člena 27 Uredbe št. 796/2004 ter na kršitev načela legitimnih pričakovanj.
               Helenska republika poleg tega v zvezi z drugimi izpodbijanimi deli Izvedbenega sklepa navaja še dva tožbena razloga za razglasitev ničnosti.
            
         
               5.
            
            
               Peti tožbeni razlog za razglasitev ničnosti se nanaša na 2-odstotni finančni popravek, naložen v zvezi s sistemom navzkrižne skladnosti za leto zahtevka 2011, in je usmerjen v napačno uporabo in razlago člena 11 Uredbe št. 885/2006 (5) in člena 31 Uredbe št. 1290/2005 (6) ter v nezadostno obrazložitev in napačno ugotovljeno dejansko stanje pri 2-odstotnem pavšalnem popravku za leto zahtevka 2011.
            
         
               6.
            
            
               Šesti tožbeni razlog za razglasitev ničnosti se nanaša na znesek, ki ga je treba vrniti Helenski republiki zaradi izvršitve sodbe Splošnega sodišča Grčija/Komisija (T-632/11, EU:T:2014:934) z dne 6. novembra 2014, in je usmerjen v kršitev členov 266 PDEU in 280 PDEU, ki se nanašata na obveznost Komisije, da sprejme ukrepe, potrebne za izvršitev sodbe Sodišče, in v neobstoj obrazložitve glede nevračila zneska v višini 1 0 4 60  620,42 EUR Helenski republiki po izdaji zgoraj navedene sodbe Splošnega sodišča.
            
         
      (1)  UL L 182, str. 39.
   
      (2)  Uredba Komisije (ES) št. 796/2004 z dne 21. aprila 2004 o podrobnih pravilih za izvajanje navzkrižne skladnosti, modulacije in integriranega administrativnega in kontrolnega sistema, predvidenih z Uredbo Sveta (ES) št. 1782/2003 o skupnih pravilih za sheme neposrednih podpor v okviru skupne kmetijske politike ter o uvedbi nekaterih shem podpor za kmete (UL, posebna izdaja v slovenščini, poglavje 3, zvezek 44, str. 243).
   
      (3)  Uredba Komisije (ES) št. 1120/2009 z dne 29. oktobra 2009 o podrobnih pravilih za izvajanje sheme enotnega plačila iz naslova III Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete (UL L 316, str. 1).
   
      (4)  Uredba komisije (ES) št. 1122/2009 z dne 30. novembra 2009 o podrobnih pravilih za izvajanje Uredbe Sveta (ES) št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe Sveta (ES) št. 1234/2007 v zvezi z navzkrižno skladnostjo v okviru sheme podpore, določene za sektor vina (UL L 316, str. 65).
   
      (5)  Uredba Komisije (ES) št. 885/2006 z dne 21. junija 2006 o določitvi podrobnih pravil za uporabo Uredbe Sveta (ES) št. 1290/2005 glede akreditacije plačilnih agencij in drugih organov ter potrditve obračunov Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) (UL L 171, str. 90).
   
      (6)  Uredba Sveta (ES) št. 1290/2005 z dne 21. junija 2005 o financiranju skupne kmetijske politike (UL L 209, str. 1).